



Tisztelt Nyírkarászi Lakosok!

Dr. Lőrincz Viktória vidék- és településfejlesztési miniszter asszony az alábbi tájékoztatót bocsátotta rendelkezésünkre a közműves vízkorlátozással kapcsolatban:

„Az idei nyári időszakban tapasztalható szélsőséges időjárási körülmények, az aszály és a megnövekedett vízigény több településen is jelentős kihívások elé állítják a vízellátás biztonságát. A következő időszak várhatóan további odafigyelést és együttműködést igényel, ugyanakkor fontos, hogy a kialakult helyzetet nyugodtan, felelősen és a szükséges intézkedések megtételével kezeljük.

A vízellátás fenntartása érdekében az érintett szervezetek, szolgáltatók és települések összehangoltan dolgoznak, a lakosság megfelelő tájékoztatása és a tudatos vízhasználat pedig ebben az időszakban különösen fontos.+

[bookmark: _Hlk234487615]
1. Közműves vízkorlátozás

Az ország teljes területén III. fokú hőségriasztás van érvényben, valamint az ország jelentős részén rendkívüli aszályvédelmi készültség lépett életbe. A víziközmű-szolgáltatás tekintetében a hőhullám időszaka kiemelt kockázatú üzemeltetési szempontból, amelyet a megnövekvő fogyasztás, a felszíni vizeink alacsony vízállása, a rendszer aktuális üzemi állapota és az esetleges meghibásodások együttese kritikusan érint. A hőhullám elhúzódó hatása ezen körülményeket tovább súlyosbítják. Az egyes településeken a vízhasználat az év ugyanezen időszakában mért átlagos fogyasztáshoz képest a két-három szorosát, sőt esetekben az ötszörösét is elérheti. Ezen időszakban kiemelt fontosságú az ivóvízkészleteink felelős használatának ösztönzése a lakosság körében is. Kritikus vízhiány esetén a hálózati víz használata az alapvető emberi szükségletekre – így ivásra, főzésre és tisztálkodásra – korlátozható, egyes nem lakossági felhasználások pedig teljesen vagy részlegesen felfüggeszthetők. 
A vízkorlátozás célja, hogy vízhiányos helyzetben is biztosítható legyen a lakosság ivóvízellátása és a létfontosságú vízhasználatok fenntartása. A vízgazdálkodásról szóló 1995. évi LVII. törvény (a továbbiakban: Vgtv.) alapján a települési önkormányzat feladata a közműves vízszolgáltatás korlátozására vonatkozó terv jóváhagyása és a vízfogyasztás rendjének megállapítása. A vízkorlátozás fokozatainak elrendelése és visszavonása a települési önkormányzat feladata, azt a területileg illetékes települési önkormányzat polgármestere (helyi veszélyhelyzet esetén a képviselő-testület) teheti meg.
A vízkorlátozás fokozatai:
I. fokú vízkorlátozás:
· Locsolási tilalom: Tilos a közparkok, kertek, pázsitok locsolása ivóvízről (tömlős locsolás).
· Medencék feltöltése: Szigorúan tilos kerti úszómedencék vezetékes vízzel történő feltöltése.
· Autómosás: Gépjárművek tömlős mosásának mellőzése.
· Tisztítás: Tilos a járdák, utak, udvarok csapvízzel való mosása.
· Automata öntözőrendszerek: Az automata locsolók működtetésének szüneteltetése. 
II. fokú vízkorlátozás (Gazdasági korlátozások): 
· Az I. fokozat intézkedésein felül a nagyobb, napi 10 m³ feletti vízfelhasználású gazdálkodó szervezetek vízvételezésének korlátozása (min. 10%-kal). Ez alól kivételt képez az élelmiszeripar (sütő-, tej- és húsipar).
III. fokú vízkorlátozás (kritikus vízhiány):
· Extrém korlátozások: Csak alapvető emberi szükségletekre (ivás, főzés, tisztálkodás) használható a hálózati víz.
· Ipari/közületi korlátozások: Nem lakossági felhasználók (pl. autómosók, közterületi öntözés) szolgáltatásának teljes vagy részleges felfüggesztése

Az I. fokú vízkorlátozás a lakossági nem ivóvíz célú (kertgondozás, medence töltés, autómosás, járófelületek vizes portalanítás és hűtése) vízhasználat visszaszorítását célozza meg, amely a hűhullámok idején jellemzően megugrik. A nem lakossági felhasználók korlátozása a II. fokozattól jellemző, így egy legalább II. fokozatú vízkorlátozás már a nagyobb vízfelhasználású gazdálkodó szervezetek vízvételezését is érintheti.
A jelenlegi hidrometeorológiai előrejelzések, a víziközmű-rendszerek aktuális üzemeltetési körülményei, valamint az ellátásbiztonság hosszú távon történő fenntartásának érdeke indokolja, hogy az ország minden településén (legalább) I. fokú vízkorlátozás kerüljön kihirdetésre, ezzel is elősegítve a tudatos ivóvízhasználatot a hőhullám idején. A víz közös értékünk, megóvása pedig közös felelősségünk.

A Tiszamenti Regionális Vízművek Zrt. részéről vízkorlátozásról értesítést nem kaptunk, azonban a polgármester hatáskörébe tartozóan a mai naptól az I. fokú vízkorlátozást rendelem el településünkön.
Kérem mindannyian felelősen és tudatosan használjuk a vezetékes ívóvizet. 

Nyírkarász, 2026. augusztus 2.

